ষষ্ঠ শ্রেণির ছাত্রীর মৃত্যুকে কেন্দ্র করে চাঞ্চল্য ছড়াল রাজ্যে। ছাত্রীর পরিবারের দাবি, ভুল চিকিৎসার ফলেই মৃত্যু হয়েছে তার। এর জন্য তাঁরা দায়ী করছেন হাসপাতাল কর্তৃপক্ষ ও চিকিৎসককে।
অভিযোগ, অপারেশনের সময়ে কোনো ভুল করার কারণেই মৃত্যু হয়েছে শ্রীশিক্ষায়তন স্কুলের ষষ্ঠ শ্রেণির ছাত্রী ঋতজা বন্দোপাধ্যায়ের। গত ২৭ অক্টোবর গল ব্লাডার স্টোন অপারেশনের জন্য তাকে ভর্তি করা হয় হাওড়ার নারায়ণা হাসপাতালে। 
অভিযোগ, ডাক্তার পার্থপ্রতিম সেন ভুল অপারেশন করেছেন। এমনকী, ঋতজার মৃত্যুর পরে বিষয়টি ‘‘ভগবানের উপরে ছেড়ে দিন’’ বলেও ওই চিকিৎসক দায় এড়ানোর চেষ্টা করেন বলে অভিযোগ ঋতজার বাবা-মায়ের। হাসপাতাল বিষয়টি ধামাচাপা দেয়ার চেষ্টা করছে। ইতিমধ্যে ঋতজার বাবা মেডিক্যাল কাউন্সিলে অভিযোগ জানিয়েছেন। জানা গিয়েছে, তিনি নবান্নেও এই বিষয়ে অভিযোগ জমা দিতে চলেছেন। গত ২৯ অক্টোবর মৃত্যু হয় ঋতজার। একমাত্র মেয়ের মৃত্যুর কারণ এবং অভিযুক্ত চিকিৎসকের শাস্তি দাবিতে সরব হয়েছেন বাবা-মা।
জানা যায়, অপারেশনের দিন থেকেই ওই ছাত্রীর শারীরিক অবস্থার অবনতি হয়। বার বার ডেকেও মেলেনি চিকিৎসকের দেখা। তার গলা দিয়ে রক্তক্ষরণ হতে থাকে।  অস্ত্রোপচারের সময় তার অন্য অঙ্গ ক্ষতিগ্রস্ত হয়ে যায়, এমনটাই অভিযোগ বাড়ির লোকের। তাঁরা মেডিক্যাল রিপোর্ট ও অস্ত্রোপচারের ভিডিও চান। 
অভিযোগ, কিছুই দেয়নি হাসপাতাল কর্তৃপক্ষ। এর পর মেডিক্যাল কাউন্সিলের দ্বারস্থ হন তাঁরা। অভিযোগ দায়েরের ১ মাস বাদে নড়েচড়ে বসে কর্তৃপক্ষ। ঋতজার বাবা-মায়ের দাবি, বিষয়টি আপসে মিটিয়ে নিতে তাঁদের বৈঠকের প্রস্তাব দেয় হাসপাতাল কর্তৃপক্ষ। হাসপাতালের বক্তব্য জানার চেষ্টা হলেও কর্তৃপক্ষের তরফে কোনও প্রতিক্রিয়া পাওয়া যায়নি।